Mannréttindadómstóll Evrópu vísaði í morgun frá kæru Ólafs Ólafssonar á hendur íslenska ríkinu vegna málsmeðferðar rannsóknarnefndar Alþingis á aðkomu þýska bankans Hauck und Afhauser að einknavæðingu Búnaðarbankans. Fyrrverandi formaður nefndarinnar segir að ef niðurstaðan hefði orðið Ólafi í hag hefðu rannsóknarnefndir eins og þær þekkjast í dag líklega heyrt sögunni til.
Ólafur kærði málsmeðferð rannsóknarnefndarinnar til Mannréttindadómstóls Evrópu um miðjan júlí 2017. Hann taldi að umgjörð og málsmeðferð nefndarinnar, sem taldi að stjórnvöld hefði verið blekkt í aðdraganda og kjölfar sölunnar á Búnaðarbankanum, hefði falið í sér sakamál og að niðurstaða hennar jafngilti refsingu, án þess að hann hefði notið nokkurra þeirra réttinda sem sakborningar ættu rétt á. Þá hefði nefndin brotið gegn rétti Ólafs til réttlátrar málsmeðferðar.
Mannréttindadómstóll Evrópu vísaði í morgun frá kæru Ólafs og hafnar því að málsmeðferin geti talist sakamálameðferð. Kjartan Bjarni Björgvinsson var formaður rannsóknarnefndarinnar.
Ef það hefði verið fallist á þann málatilbúnað þá hefði þurft að endurskoða að verulegu leyti hvernig við upplýsum mál, mikilvæg samfélagsleg málefni með tilstyrk rannsóknarnefnda og ég er ekki viss um að það hefði verið hægt áfram í núverandi mynd ef niðurstaðan hefði fallið kæranda í hag það er að segja.
Í niðurstöðu dómstólsins kemur fram að ef Ólafur telji að finna megi ærumeiðingar í skýrslunni verði slíkt mál að fara fyrir íslenska dómstóla.
Ég fagna því að þessari meðferð MDE sé lokið. Hún hefur tekið sinn tíma. Niðurstaðan er afgerandi og ljós og auðvitað sú sem ég vonaðist eftir.
Mannréttindadómstóll Evrópu vísaði í morgun frá kæru Ólafs Ólafssonar vegna skýrslu rannsóknarnefndar Alþingis um aðkomu þýska bankans Hauck und Aufhauser að einkavæðingu búnaðarbankans. Kjartan Bjarni Björgvinsson, sem var formaður nefndarinnar, segir niðurstöðu dómstólsins afgerandi.